ธปท.ขายพันธบัตร 2 หมื่นล้านบาท 4 ส.ค.นี้
ธปท.ขายพันธบัตร 2 หมื่นล้านบาท ในวันที่ 4 ส.ค.นี้ ด้านตลาดการเงินระบุตรสารหนี้ระยะสั้นของไทยยังน่าสนใจ
2 ส.ค. 2560

ธปท.ขายพันธบัตร 2 หมื่นล้านบาท ในวันที่ 4 ส.ค.นี้ ด้านตลาดการเงินระบุตรสารหนี้ระยะสั้นของไทยยังน่าสนใจ
น.ส.วชิรา อารมย์ดี ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) ได้ออกประกาศกำหนดแผนการขายพันธบัตรธนาคารแห่งประเทศไทย อายุไม่เกิน 15 วัน ในเดือนส.ค. 2560 โดยจะออกขายพันธบัตรรุ่น พ.31/14/60 อายุ 14 วัน รวมวงเงิน 2 หมื่นล้านบาท ขายในวันที่ 4 ส.ค.นี้
ทั้งนี้ การเปิดประมูลขายพันธบัตรของธปท.เป็นการดำเนินการ เพื่อดูแลดูดซับสภาพคล่องในระบบเศรษฐกิจให้อยู่ในระดับที่เหมาะสมและสอดคล้องกับกิจกรรมทางเศรษฐกิจ และระดับอัตราดอกเบี้ยนโยบายในปัจจุบันที่ 1.5% เป็นการดูแลเสถียรภาพของระบบเศรษฐกิจการเงินอีกทาง
รายงานข่าวจากตลาดการเงิน ระบุว่า หลังธปท.ประกาศปรับลดการออกพันธบัตรระยะสั้น 3 เดือนและ 6 เดือนลงต่อเนื่องมา 5 เดือน คือ ตั้งแต่เดือนเม.ย.มาถึงเดือนส.ค.ปีนี้ปริมาณการออกขายพันธบัตรของธปท.ก็ปรับลดลงต่อเนื่อง ทำให้นักลงทุนเริ่มหันไปหาตั๋วเงินคลัง (Treasury Bill) ซึ่งเป็นตราสารหนี้ระยะสั้น อายุไม่เกิน 1 ปีมากขึ้น แม้ว่าปัจจุบัน แม้ว่าอัตราดอกเบี้ยผลตอบแทน (ยิลด์) จะอยู่ที่ 1.18% ต่ำกว่าอัตราดอกเบี้ยนโยบาย เสมือนไทยมีการผ่อนคลายดอกเบี้ยนโยบาย
แต่เนื่องจากเงินเฟ้อไทยยังต่ำ และธปท.ได้ปรับประมาณการเงินเฟ้อทั่วไปปีนี้ลง จาก 1.2% เหลือ 0.8% ซึ่งสะท้อนแนวโน้มเงินเฟ้อไทยที่ยังต่ำ มีผลให้ราคาตราสารหนี้มีโอกาสปรับสูงขึ้นได้อีกแม้ยิลด์จะต่ำ ขณะที่แนวโน้มเงินบาทในระยะสั้นยังแข็งค่าทำให้มีโอกาสกำไรจากค่าเงินด้วย กลายเป็นแรงจูงใจให้นักลงทุนเข้ามาลงทุนในตลาดตราสารหนี้ไทยมากกว่าการเข้าไปลงทุนในตลาดหุ้นในช่วงนี้